**VG-lista** er en norsk hitliste for musikk. Listene presenteres hver fredag ettermiddag av *VG*, i samarbeid med IFPI Norge. VG-lista består av en albumliste og en singelliste over de 40 mest solgte og strømmede musikkalbumene og singlene i Norge den siste uken. Singellisten har blitt publisert ukentlig siden oktober 1958, mens albumlisten ble publisert første gang i januar 1967. Tallene i listene er basert på informasjon som IFPI samler inn gjennom fysisk salg, nedlastning og strømming.

I likhet med topplister i andre land har også beregningsgrunnlaget for VG-lista endret seg over tid, i tråd med den teknologiske utviklingen. Opprinnelig var bare fysisk platesalg inkludert, men i 2000- og 2010-årene ble beregningsgrunnlaget utvidet til å også omfatte lovlig musikknedlastning og strømming. 

VG-lista ble også sendt som tv-program fra 1995 til 2007, og som radioprogram siden 2007. NRK produserte i tillegg VG-lista-baserte gratiskonserter i samarbeid med *VG* i omtrentlig 20 år, men trakk seg etter VG-lista Rådhusplassen i 2022 for å spare penger og fokusere på annet innhold for samme målgruppe. *VG* skal fortsatt arrangere konsertene, men da uten NRK.

Historie
--------

Den første listen sto på trykk i *VG* torsdag 16. oktober 1958 under navnet «Ti på topp». Listen omfattet de ti mest solgte singlene fra 25 norske platebutikker over hele landet. Hver butikk sendte inn sin oversikt over de ti mest solgte singlene uken i forveien. Den mest solgte sangen fikk 10 poeng, nummer to fikk 9 poeng og deretter ned til 1 poeng for den tiende mest solgte singelen. Med lister fra 25 platebutikker kunne en singel få maksimalt 250 poeng. Nummer én på den første listen var «Sail Along Silv'ry Moon» med Billy Vaughns orkester, som fikk 223 poeng.

De første årene var listen kun en oversikt over de mest solgte singlene. Salgslisten for album startet først 4. januar 1967 som en topp 20-liste under navnet «20 LP på topp», med filmmusikken til *The Sound of Music* (1965) øverst.

I 1995 ble singellisten utvidet fra topp 10 til topp 20, mens albumlisten ble utvidet fra topp 20 til topp 40. Fra uke 44 i 2014 ble singellisten utvidet fra topp 20 til topp 40, men navnet «Topp 20» brukes fremdeles i stor grad om singellisten.

Listene publiseres i *VG* hver fredag ettermiddag, og ble frem til april 2020 sendt som radioprogram på NRK. Radioprogrammet *VG-lista topp 20* (basert på singellisten) ble sendt på lørdager klokken 12 til 14 på NRK mP3 med Kristian Trysil som programleder, og *VG-lista topp 40* (albumlisten) ble sendt på fredager klokken 19 til 22 på NRK P1 med Eirik Kjos som programleder. Sendingene av *VG-lista topp 20* opphørte etter 29. februar 2020. *VG-lista topp 40* ble omprofilert til *Topplista* fra og med 17. april 2020.

Siden starten i 1958 har det også vært laget flere spesial-lister. Blant annet ble en liste for solgte DVD-er en del av *VG-lista* fra og med uke 10 i 2003. Det har også vært utarbeidet egne lister for norsk musikk og samlealbum. 

I 2003 ble alle listene fra 1958 gjort tilgjengelig på internett via *VG Nett* og nettstedet *norwegiancharts.com*. I 2018 ble listene også tilgjengelige på IFPI Norges nettsted *Topplista.no*.

Singellisten var fram til uke 43 i 2014 en topp 20-liste, mens albumlisten var en topp 40-liste. Albumlisten var derfor kjent som *VG-lista Topp 40*, mens singellisten gikk under navnet *VG-lista Topp 20*. Fra uke 43 i 2014 ble også singellisten utvidet til en topp 40-liste.

Topplista
---------

Parallelt med VG-lista startet IFPI Norge i 2018 den delvis sammenfallende *Topplista*. Denne listen omfattet VG-listas singel- og albumlister, men hadde i tillegg egne lister for vinylsalg, norske singler og radiospilling. Vinyllisten var basert på registrerte salgstall fra et større antall forhandlere innenfor fysiske produkter, mens radiolisten utarbeides på antall avspillinger i 120 radiostasjoner i Norge. Etter uke 40 i 2020 sluttet IFPI av ukjente grunner å utarbeide ukeslister for vinyl og norske singler.

Per 2023 består Topplista kun av en radioliste i tillegg til VG-listas singel- og albumliste.

Metodikk
--------

De ukentlige listene baseres på siste ukes salg hos rundt 70 musikkforhandlere i Norge – både butikker, strømmetjenester og digitale kjøp. Grunnlagsdataene innhentes av Musicom AS i samarbeid med Nielsen Soundscan International og Ranger Computer Systems. Innsamlingsarbeidet gjøres på vegne av IFPI Norge som utarbeider hitlistene eksklusivt for *VG*.

### Digitalt salg og strømmetall

Utover i 2000-årene ble digitalt singelsalg inkludert i singellisten. Frem til 2011 inkluderte albumlisten bare fysisk solgt musikk, men fra februar 2011 begynte listene også å omfatte digitalt salg gjennom iTunes.

I juni 2011 inkluderte IFPI også strømming i singellisten, og den første listen med strømmetall kom i uke 24 2011. Først i 2014 ble strømmetall inkludert i albumlisten, noe som skyldtes utfordringer med å finne en modell for hva som skulle regnes for et avspilt album.

### Regler

| Lister | Regler | Antall | Beskrivelse |
| --- | --- | --- | --- |
| Album | Repertoarmessig forutsettes det at storparten av spilletiden utgjøres av rene lydspor, og at minimum 50 prosent av lydsporene er musikk. Utgivelsen må ha minst fem lydspor og vare i minst 20 minutter. Listene omfatter ikke DVD-er. | 40 album | Mest populære album (fysisk, nedlasting og strømming) i Norge. |
| Singel | Singel består av et samlet salg av fysiske singler, nedlastede og strømmede enkeltspor. Fysiske singler skal kun bestå av lyd- eller bildeprodukter og ha en spilletid under 40 minutter. Nedlastede enkeltspor skal ha en varighet over ett minutt.
Salget av forskjellige miksversjoner av samme innspilling akkumuleres som ett produkt. Salg av nedlastede produkter som bundles, pakker og EP godtas kun der én av låtene er hovedproduktet, og hvor dette er rapportert slik. | 40 singler | Mest populære låt i Norge. |

### Topplista

Topplista er en hitliste som omfatter VG-listas album- og singelliste. I tillegg har Topplista en egen liste over de 40 mest spilte låtene på norsk radio den siste uken. Frem til høsten 2020 hadde Topplista også hitlister over vinylsalg og norske singler. 

| Lister | Regler | Antall | Beskrivelse |
| --- | --- | --- | --- |
| Album | *Samme som VG-lista* |
| Singel |
| Radio | Liste basert på alle radiostasjoner uavhengig av utgivelsesdatoer. Utarbeides ved monitorering over 120 radiokanaler i Norge. | 40 singler | Mest spilte låt på radio i Norge. |
| Avsluttede lister |
| Vinyl | Samme som albumlista, men her er lista basert på salg av album på vinylformat. | 40 album på vinyl | Lagt ned høsten 2020 |
| Norsk singel | Mest populære låt i Norge av en norsk artist. Gjelder også hvis en norsk artist samarbeider med en utenlandsk artist. Singel består av et samlet salg av fysiske singler, nedlastede og strømmede enkeltspor. Fysiske singler skal kun bestå av lyd- eller bildeprodukter og ha en spilletid under 40 minutter. Nedlastede enkeltspor skal ha en varighet over ett minutt.
Salget av forskjellige miksversjoner av samme innspilling akkumuleres som ett produkt. Salg av nedlastede produkter som bundles, pakker og EP godtas kun der én av låtene er hovedproduktet, og hvor dette er rapportert slik. | 40 singler |

VG-lista på tv og radio
-----------------------

### TV-progammet *VG-lista topp 20* (1995–2007)

Fra 2. februar 1995 ble singellisten også presentert i TV-programmet *Topp 20* på NRK Fjernsynet. I april 1996 endret programmet navn til *VG-lista Topp 20*, mens NRK Fjernsynet hadde blitt til NRK1. I starten gikk programmet hver torsdag, men fra 2000 ble sendetiden utvidet til to ganger i uken, torsdager og fredager. Etter hvert ble programmet sendt på NRK1, med en parallell sending på søsterkanalen NRK TO, der seerne kunne delta i chatten og komme med innspill til programmet. Sendingene gikk da hver fredag fra klokken 16 til 18.

Da NRK3 startet sendinger i september 2007, ble *VG-lista Topp 20* flyttet til den nye kanalen med sendinger hver torsdag klokken 20, med reprise fredag klokken 16 på NRK1. TV-sendingen ble lagt ned i desember 2007 og i stedet flyttet til radio.

Oversikt over programledere for *VG-lista topp 20*:

| Programleder | Periode |
| --- | --- |
| Anne Karine Dybdahl Aarlid | Februar 1995–juni 1995 |
| Hans Christian Andersen | August 1995–juni 1997 |
| Silvany Bricen | Januar 1998–juni 1999 |
| Vegard «Short Cut» Olsen | August 1999–juni 2003 |
| Nicholas Carlie | Januar 2003–juni 2007 |
| Benedicte Bendiksen | Juni 2007–desember 2007 |

Bak programmet sto blant andre Nicolai Sørensen, Anja Viuf og Erik Meyn.

### Radioprogrammet *VG-lista topp 20 / topp 40* (2007–2020)

*VG-lista topp 20 / topp 40* var et norsk radioprogram som gikk på NRK Radio fra 2007 til 2020. Programmet var delt i to, der den ene sendingen, *Topp 20*, spilte musikk fra ukens 20 mest populære låter i Norge, mens den andre sendingen, *Topp 40*, konsentrerte seg om ukens 40 mest populære album i Norge. Begge delprogrammene gikk ukentlig, men på ulike dager og på ulike kanaler. 

*VG-lista topp 20* ble sendt på lørdager på NRK mP3 fra klokken 12 til 14, med reprise på søndager på samme tidspunkt og i NRK P3 samme dag fra klokken 22 til 24. *VG-lista topp 40* ble frem til 2015 sendt på søndager fra klokken 22 til 24 på NRK P3. Den 22. april 2016 ble programmet første gang sendt på NRK P1, hvor det gikk fra klokken 18.30 til 21. Da *Her og nå* sluttet med fredagssendinger, ble sendetidspunktet flyttet til klokken 19 til 22. Programmet ble også sendt i reprise natt til søndag fra klokken 2 til 5. Siste sending av *VG-lista topp 20* gikk på NRK mP3 29. februar 2020, hvor Kristian Trysil var programleder i den siste tiden.

### Radioprogrammet *Topplista* (2020–)

Fra 17. april ble *VG-lista topp 40* omprofilert til *Topplista*. Formatet og sendetiden av programmet var det samme, unntatt en periode høsten 2021, da programmet gikk fra 21 til 24. Eirik Kjos var fast programleder fra 22. april 2016 (da programmet het *VG-lista topp 40*) til 13. januar 2023. Siden 20. januar 2023 har blant annet Eivind Motland og Lars Østli vekslet på å lede programmet.

Programmet tar i utgangspunkt Topplista, og lister de 40 mest solgte albumene basert på fysiske salg, nedlasting og strømming, samt noen av de 40 mest populære singlene.

Konsert på Rådhusplassen og konsertturné
----------------------------------------

Fra sommeren 1998 arrangerte *VG* og NRK VG-lista Topp 20-konserter over hele landet. Konsertene har artister som har figurert på hitlistene den siste tiden og sendes direkte på VG Nett.

Den årlige konsertturneen innledes med en storstilt gratiskonsert på Rådhusplassen i Oslo. Konserten ble frem til og med 2022 overført direkte på NRK1 og har enkelte år trukket opptil 100 000 publikummere til plassen. NRK avsluttet samarbeidet i desember 2022, siden kringkasteren ønsket å fokusere på annet innhold som treffer yngre målgrupper over lengre perioder, og på grunn av budsjett for det påfølgende året. *VG* skal fortsatt arrangere konsertene, men da uten NRK.

Fjernsynsproduksjonen av *VG-lista Rådhusplassen 2022* vant Gullruten 2023 i klassen beste regi flerkamera ved Nicolai Sørensen.

Se også
-------

* Liste over førsteplasser på den norske singellista
* Liste over førsteplasser på den norske albumlista
* Liste over førsteplasser på den norske vinyllista
* Liste over førsteplasser på den norske radiolista

Referanser
----------

1. 1 2 3 4 5  (no) «VG-lista» i *Store norske leksikon*, besøkt 20. desember 2022
2. ↑  «Topplister – VG-lista 2022». *www.vglista.no*. Besøkt 20. desember 2022. «VG-lista utarbeides i samarbeid med IFPI Norge AS. (footer)»
3. 1 2 3  Mac. Eric. (16. oktober 1958). «Verden synger Volare – Norge velger Silvery Moon. VG registrerer platefeberen over hele verden fra uke til uke». *Verdens Gang*. s. 7.
4. 1 2 3  Camilla Bjørn (4. mars 2005). «10 år med VG-lista Topp 20». *www.vg.no*. Besøkt 28. januar 2023.
5. ↑  «VG-lista». Norsk rikskringkasting. Besøkt 28. januar 2023 – via NRK TV.
6. 1 2  NTB (1. desember 2022). «NRK trekker seg fra VG-lista». *journalisten.no*. Besøkt 20. desember 2022.
7. 1 2  Jerijervi, Dag Robert. «NRK trekker seg fra VG-lista». *kampanje.com*. Besøkt 20. desember 2022.
8. 1 2  AS, TV 2 (1. desember 2022). «NRK trekker seg fra VG-lista». *TV 2* **(norsk)**. Besøkt 20. desember 2022.
9. ↑  *VG-lista 1958–1998: Norges offisielle hitliste: 40 år med topplåter*. Oslo: VG. 1998. ISBN 8276380808.
10. ↑  «Topp 20 Single 1958-42». *VG-lista 2018*. Besøkt 7. februar 2018.
11. ↑  «20 LP på topp». *VG*. 4. januar 1967. s. 13. Arkivert fra originalen 20. desember 2022. Besøkt 20. desember 2022.  *Første forekomst i VG av ukentlig LP-liste*
12. ↑  «Topp 40 Album 1967-01». *VG-lista 2018*. Besøkt 7. februar 2018.
13. 1 2  «VG-Lista Topp 20 / Topp 40». *NRK P3* **(norsk)**. 21. april 2010. Besøkt 25. januar 2019.
14. ↑  «norwegiancharts.com - Norwegian charts portal». *www.norwegiancharts.com*. Besøkt 4. august 2019.
15. ↑  Singel 2014 uke 43. *Topplista.no*
16. ↑  Bergan, Jon Vidar (24. august 2022). «Topplista». *Store norske leksikon* **(norsk)**. Besøkt 28. januar 2023.
17. ↑  «Radio 2018 uke 01». *topplista.no*. Besøkt 28. januar 2023.
18. 1 2  «About us». *topplista.no*. IFPI Norge. Besøkt 28. januar 2023.
19. ↑  «Vinyl». *topplista.no*. Besøkt 28. januar 2023.
20. ↑  «Norsk Singel». *topplista.no*. Besøkt 28. januar 2023.
21. ↑  «VG-lista». *www.ifpi.no*. Arkivert fra originalen 8. februar 2018. Besøkt 7. februar 2018.
22. ↑  NRK. «Itunes med på VG-lista». *NRK*. Besøkt 7. februar 2018.
23. ↑  «Fredag blir ny musikkdag». *VG* **(norsk)**. Besøkt 7. februar 2018.
24. ↑  «Spotify og WiMP inn i VG-lista». *VG* **(norsk)**. Besøkt 7. februar 2018.
25. ↑  «VG-lista relanseres med streaming». *VG* **(norsk)**. Besøkt 7. februar 2018.
26. ↑  «Strømmetall inn på VG-lista». *NRK P3* **(norsk)**. 1. november 2013. Besøkt 7. februar 2018.
27. 1 2  «Topp 20 – 2. februar 1995». Norsk rikskringkasting. 2. februar 1995. Besøkt 28. januar 2023 – via NRK TV.
28. ↑  «VG-lista Topp 20 – 11. april 1996». Norsk rikskringkasting. 11. april 1996. Besøkt 28. januar 2023 – via NRK TV.
29. ↑  «VG-lista Topp 20». NRK Radio. Besøkt 25. januar 2019.
30. 1 2 3  «VG-lista topp 40». NRK Radio. Arkivert fra originalen 18. mai 2021. Besøkt 25. januar 2019.
31. 1 2  «Topplista». *NRK Radio* **(norsk)**. Besøkt 28. april 2023.
32. ↑  «Viktig info». *VG-lista 2018*. Besøkt 7. februar 2018.
33. ↑  «NRK TV - Se VG-lista Topp 20 Rådhusplassen» **(norsk)**. Besøkt 7. februar 2018.
34. ↑  «Vinnerne av Gullrutens Fagpriser 2023». *rushprint.no*. 25. april 2023. Besøkt 25. april 2023.

Eksterne lenker
---------------

* (no) Offisielt nettsted Rediger på Wikidata

* (en) VG-lista – kategori av bilder, video eller lyd på Commons Rediger på Wikidata

| * v
* d
* r
Hitlister i verden |
| --- |
| Afrika | 
* Sør-Afrika

 |
| Asia | 
* Filippinene
* India
* Indonesia
* Israel
* Japan
* Kina
* Libanon
* Malaysia
* Pakistan
* Sør-Korea
* Taiwan

 |
| Europa | 
* Belgia
* Danmark
* Estland
* Finland
* Frankrike
* Hellas
* Irland
* Island
* Italia
* Kroatia
* Litauen
* Nederland
	+ Nederlandse Top 40
	+ Dutch Charts
* Norge
* Polen
* Portugal
* Romania
* Russland
* Slovakia
* Slovenia
* Spania
* Storbritannia
* Sveits
* Sverige
* Tsjekkia
* Tyskland
* Ungarn
* Østerrike

 |
| Nord-Amerika | 
* Canada
* Honduras
* Mexico
	+ AMPROFON
	+ Monitor Latino
* USA

 |
| Oseania | 
* Australia
* New Zealand

 |
| Sør-Amerika | 
* Argentina
* Brasil
* Colombia
* Surinam
* Venezuela

 |

|  |  |
| --- | --- |
| Oppslagsverk/autoritetsdata | Store norske leksikon
 |